Jänes on ilvesest kiirem, pealegi püsib ta isegi pehmel lumel sisse vajumata. Jänesel on surve lumele 14-17 g ja ilvesel 38-60 g 1cm2 kohta. Ilves vajub pehmesse lumme käies 16-17 ja hüpates 30-40 cm sügavusse. Vahel saab ilves 6 hüppega jänese kätte, üldiselt teeb ta harva üle 15 hüppe, loobub ja asub puhkama. Jänese püüdmise edukus on Lääne-Siberi ilvesel 17%. Tedre püüdmine õnnestub paremini - 27%. Ilves hiilib tedrele 7 m lähedusse ja sooritab 2-3 hüpet. Toiduvajaduseks on 1 teder päevas, kuid ka terve jänes mahub sisse. Rekord olevat olnud 2 jänest korraga ehk 4,5 kg ühe päeva jooksul, kuid ilvese oma kaal jäi teatajal kirja panemata. Ilves on võimeline korraga nahka pistma kuni 1/17 oma kaalust ehk 17 kg kaaluv ilves võib ära süüa kuni 1-kilose jänese või 3-4 oravat. 76 kg ei saanud ilves kaaluda, seega on tegemist teadusliku töö sisse hiilinud folklooriga.